Uredba Komisije (EGS) št. 484/79

z dne 13. marca 1979

o uvrstitvi blaga pod tarifno podštevilko 39.07 E IV skupne carinske tarife

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 97/69 z dne 16. januarja 1969 o ukrepih, ki jih je treba sprejeti za enotno uporabo nomenklature skupne carinske tarife [1], nazadnje spremenjene z Uredbo (EGS) št. 280/77 [2] in zlasti člena 3 Uredbe,

ker je treba za zagotovitev enotne uporabe nomenklature skupne carinske tarife sprejeti določbo za uvrstitev "preje za ribiške vrvice", ki je sestavljena iz votle pletenice iz najlonskih filamentov, v celoti obdana s plastjo polivinil klorida, pripravljena v zvitkih določenih dolžin, s koničastimi konci;

ker skupna carinska tarifa iz priloge k Uredbi Sveta (EGS) št. 950/68 [3], nazadnje spremenjena z Uredbo (EGS) št. 2800/78 [4] vključuje prejo iz sintetičnih tekstilnih vlaken pod tarifno številko 51.03, pletenice pod tarifno številko 58.07, tekstilne materiale, prekrite z umetnimi plastičnimi materiali pod tarifno številko 59.08 in izdelke iz umetnih plastičnih materialov pod tarifno številko 39.07;

ker so vse te tarifne številke pomembne za uvrstitev zgoraj navedene "preje za ribiške vrvice";

ker zadevni izdelek ne more biti vključen med "prejo" v smislu oddelka XI skupne carinske tarife in kakor je bilo opisano, zlasti ne pod podnaslov "(B) Preje" iz "Splošnih določil" Pojasnjevalne opombe nomenklature Sveta za carinsko sodelovanje v zvezi s tem oddelkom; ker je tehnično ta izdelek pletenica;

ker bi bilo možno upoštevati tarifno številko 58.07, če ne bi Opomba 1 Poglavja 58 skupne carinske tarife določala, naj tega poglavja ne bi uporabljali za prevlečeno ali impregnirano blago, ki spada pod Poglavje 59; ker je treba izraz "tekstilni material" uporabljati tudi za pletenice v skladu z Opombo 1(A) Poglavja 59; ker naj bi v skladu z Opombo 2(A)(c) Poglavja 59 izdelki, v katerih je tekstilni material v celoti premazan z umetnim plastičnim materialom, spadali v Poglavje 39 skupne carinske tarife; ker iz tega sledi, da zgoraj navedena "preja za ribiške vrvice" ne more biti uvrščena pod tarifno številko 51.03 in tudi ne pod tarifno številko 58.07, niti pod tarifno številko 59.08, ampak morajo spadati pod Poglavje 39;

ker zadevni izdelek, ob upoštevanju njegove narave in oblike, spada glede uvrstitve v Poglavje 39 pod tarifno podštevilko 39.07 E IV;

ker so ukrepi, predvideni s to uredbo, v skladu z mnenjem Odbora za nomenklaturo skupne carinske tarife,

SPREJELA NASLEDNJO UREDBO:

Člen 1

"Preja za ribiške vrvice", ki je sestavljene iz votle pletenice iz najlonskih filamentov, v celoti obdana s plastjo polivinil klorida, pripravljena v zvitkih določenih dolžin s koničastimi konci, se uvrsti v skupno carinsko tarifo pod tarifno podštevilko:

39.07 Izdelki iz materialov takšnih vrst, kot so opisani pod tarifnimi številkami 39.01 do 39.06:

E. Iz drugih materialov

IV. Drugo

Člen 2

Ta uredba začne veljati 21. dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 13. marca 1979

Za Komisijo

Étienne Davignon

Član Komisije

[1] UL L 14, 21.1.1969, str. 1.

[2] UL L 40, 11.2.1977, str. 1.

[3] UL L 172, 22.7.1968, str. 1.

[4] UL L 335, 1.12.1978, str. 1.

--------------------------------------------------